RESOLUCIÓN do 23 de novembro de 2009, da Secretaría Xeral para o Deporte, pola que se modifica o prazo de xustificación previsto na Resolución do 30 de xullo de 2009 pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para a realización de obras de construción, mellora, acondicionamento e reforma de instalacións e espazos deportivos e para a adquisición de equipamentos deportivos e pola que se convocan as correspondentes ao ano 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/11/2009

Con data do 31 de xullo de 2009 no Diario Oficial de Galicia nº 149, foi publicada a Resolución do 30 de xullo de 2009 pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para a realización de obras de construción, mellora, acondicionamento e reforma de instalacións e espazos deportivos e para a adquisición de equipamentos deportivos e pola que se convocan as correspondentes ao ano 2009, a cal, no seu artigo 11.1º, establece que «os beneficiarios das axudas deberán xustificar a realización das accións subvencionadas antes do 1 de decembro de 2009».
Por causas sobrevidas, esencialmente debidas a reorganizacións administrativas internas, e á atención ao desenvolvemento de múltiples actuacións en materia deportiva neste ano 2009, produciuse un significativo atraso na resolución dos expedientes de subvencións, de modo que o prazo establecido para a xustificación das accións subvencionadas resulta de difícil cumprimento polos beneficiarios. Con base no exposto, considérase necesario para facer viable o proceso de xestión e garantir a maior eficacia posible da convocatoria de subvencións, e dado que non se causa prexuízo a terceiros, en aplicación do artigo 45 do Regulamento da Lei de subvencións de Galicia (Decreto 11/2009, do 8 de xaneiro) proceder á ampliación do devandito prazo, propoñéndose o 9 de decembro de 2009 como prazo máximo para xustificar as axudas concedidas para a realización de obras de construción, mellora, acondicionamento e reforma de instalacións e espazos deportivos; e propoñéndose o 1 de decembro de 2009 como
prazo máximo para a xustificación das axudas concedidas para a adquisición de equipamento deportivo.
A disposición de desenvolvemento primeira da resolución que se modifica faculta o secretario xeral para o Deporte para ditar as resolucións e instrucións que sexan precisas para o desenvolvemento e execución desta.
En virtude do exposto e vistos os preceptos legais citados e demais normativa de xeral e pertinente aplicación,
RESOLVO:
Artigo 1º
Modifícase o artigo 11.1º da Resolución do 30 de xullo de 2009 pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para a realización de obras de construción, mellora acondicionamento e reforma de instalacións e espazos deportivos e para a adquisición de equipamentos deportivos e pola que se convocan as correspondentes ao ano 2009, quedando co seguinte teor literal:
«Os beneficiarios de axudas para a realización de obras de construción, mellora, acondicionamento e reforma de instalacións e espazos deportivos deberán xustificar a realización das accións subvencionadas, con data límite o día 9 de decembro de 2009. Os beneficiarios de axudas para a adquisición de equipamento deportivo deberán xustificar a realización das accións subvencionadas, con data límite o día 1 de decembro de 2009. O incumprimento do prazo de xustificación poderá dar lugar á perda do dereito a percibir a axuda outorgada e posibilitará a reasignación de tales créditos nos termos previstos nesta resolución».
Santiago de Compostela, 23 de novembro de 2009.
José Ramón Lete Lasa
Secretario xeral para o Deporte
Ver referencia pdf "23400D004P012.PDF"